महोद्दामकीर्ति शाह

महोद्दामकीर्ति शाह गोर्खा राज्यका राजकुमार थिए। उनी आफ्ना दाइ राजा पृथ्वी नारायण शाहको नेतृत्वमा नेपालको एकीकरण सैन्य अभियानको क्रममा सक्रिय थिए।

उनले चौतारिय पदमा नियुक्त भएका थिए। १८०१ मा उनले नुवाकोटको युद्धमा कालू पाण्डे र पृथ्वी नारायण शाहको साथ साथ नेतृत्व गरेका थिए।
मकवानपुरको हाकिम
गोर्खाले मकवानपुर दखल गरेपछि महोद्दामकीर्ति शाहलाई हाकिम बनाएर राखेका थिए। उनले त्यहाँ स्वतन्त्र राजा बन्ने चेष्टा गरेको गन्ध पाएर जङ्गी कामबाट झिकी निजामती काममा लगाएका थिए।

मकवानपुरले चर्चेको तराई भेगको प्रशासक भएर बसेका महोद्दामकीर्ति शाहले मकवानपुरको राजा हुने दाबीलाई पृथ्वीनारायणले भाइभतिजालाई श्रीपेच बाँड्न विभाजित र टुक्रे राज्यलाई एउटै राज्यमा मिलाएको होइन भनेर सातो लिए पनि उनले राजा हुन्छु भनेर श्रीपेच नै बनाएको खबर केहरसिंह बस्नेतले पृथ्वीनारायणलाई पठाइदिएपछि ‘त्यसो गरिस् भने तेरा आँखा झिकिदिन्छु’ भनेर गाली गरेपछि महोद्दामकीर्ति बिभिन्डिएर हिँडेपछि उनलाई खुसी पार्न रोजेको बाग दरबार दिइएको थियो ।
कास्कीमा नेपाली दूत
कास्की राज्यमाथि पर्वत र लमजुङ राज्यले मौका मौकामा आक्रमण गरी लुट मच्चाएका थिए। त्यसैले कास्की राज्य छिमेकीहरूबाट असुरक्षित थियो। त्यसको सुरक्षा गोरखाले मात्र गर्न सक्थ्यो। कास्कीका राजाले सहयोग मागेपछि पृथ्वीनारायण शाहले १८३१ मा चौतारिया महोद्दामकीर्ति शाहलाई कास्कीतिर पठाई कास्कीको सुरक्षाको जिम्मा लिए।

 राजेन्द्रलक्ष्मी-बहादुर शाहको झगडा 
प्रतापसिंह शाहको मृत्युपछि राजेन्द्रलक्ष्मीले नायवी लिइन्। उनले महोद्दामकीर्ति शाह र दलमर्दन शाहलाई काशीबास तोकिदिइन्। महोद्दामकीर्तिका छोरा बलभद्र शाह र कृष्ण शाहलाई दरबारमा बोलाइन् र बहादुर शाहसँग राजकाजको सल्लाह लिई काम गर्न थालिन्। 

देवर भाउजू बीच विवाद हुन थाल्यो। राजेन्द्रलक्ष्मीले बहादुर शाहलाई नजरबन्दमा राखिन्। पछि बहादुर शाह मुक्त भएर राजेन्द्रलक्ष्मीलाई नजरबन्दमा राखे।

त्यसैबेला चौबीसीहरूले गोरखामाथि आक्रमण गरेको हुँदा बहादुर शाहले दरबारको संरक्षक बलभद्र शाह र दलजित शाहलाई छोडी आफू गोरखा तिर लागे। त्यही मौकामा नजरबन्दबाट राजेन्द्रलक्ष्मीले महोद्दामकीर्ति शाहलाई बनारसबाट बोलाइन्। उनी आएपछि बहादुर शाह बाहिर रहेको मौका पारेर राजेन्द्रलक्ष्मीलाई छुटाए। केही दिनपछि महोद्दामकीर्ति शाहलाई एक ब्राह्मणलाई मारेको आरोपमा देश निकाला भएर काशी जानु पर्‍यो।

सन्तान 
उनका दुई छोरा बलभद्र शाह र श्रीकृष्ण शाह पनि चौतारिया नियुक्त भएका थिए।
सन्दर्भ सामग्रीहरू

श्रेणी:नेपालको एकीकरणका मानिसहरू
श्रेणी:गोरखा जिल्लाका मानिसहरू
श्रेणी:नेपाली राजकुमारहरू
श्रेणी:नेपाली हिन्दुहरू